Document ID: 31993R0673

ΚΑΝΟΝΙΣΜΟΣ (ΕΟΚ) αριθ. 673/93 ΤΗΣ ΕΠΙΤΡΟΠΗΣ της 24ης Μαρτίου 1993 περί εφαρμογής ειδικού μέτρου παρεμβάσεως για τον αραβόσιτο και το σόργο στο τέλος της περιόδου 1992/93
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1766/75 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), και ιδίως το άρθρο 26,
Εκτιμώντας:
ότι η περίοδος παρεμβάσεως για τον αραβόσιτο και το σόργο λήγει στις 30 Απριλίου στο νότο και στις 31 Μαΐου στο βορρά- ότι η κατάσταση αυτή, λαμβάνοντας υπόψη την αβεβαιότητα όσον αφορά τη διάθεση η οποία επιδεινώθηκε από την πτώση των τιμών στην παρέμβαση μετά την εφαρμογή της αναμόρφωσης στον τομέα των σιτηρών, μπορεί να παροτρύνει τους εμπορευομένους να προσφέρουν σημαντικές ποσότητες αραβοσίτου και σόργου στην παρέμβαση στο τέλος του Απριλίου στο νότο και στο τέλος του Μαΐου στο βορρά, ποσότητες για τις οποίες υπάρχουν ακόμη ορισμένες δυνατότητες διαθέσεως στην αγορά μετά την ημερομηνία αυτή- ότι η κατάσταση αυτή μπορεί να αντιμετωπιστεί εφόσον υπάρξει δυνατότητα αγοράς στην παρέμβαση των σιτηρών αυτών του Μαΐου και του Ιουνίου 1993-
ότι οι όροι αγοράς στην παρέμβαση των σιτηρών καθορίζονται από τον κανονισμό (ΕΟΚ) αριθ. 689/92 της Επιτροπής της 19ης Μαρτίου 1992 για τον καθορισμό των διαδικασιών και των όρων αναλήψεως των σιτηρών από τους οργανισμούς παρεμβάσεως (2), όπως τροποποιήθηκε τελευταία από τον κανονισμό (ΕΟΚ) αριθ. 2486/92 (3)-
ότι η Επιτροπή Διαχείρισης Σιτηρών δεν διατύπωσε γνώμη εντός της προθεσμίας που καθορίστηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με τις διατάξεις του άρθρου 4 του κανονισμού (ΕΟΚ) αριθ. 1766/92, οι οργανισμοί παρεμβάσεως αγοράζουν τις ποσότητες αραβοσίτου και σόργου που τους προσφέρονται μεταξύ 1ης Μαΐου και 30 Ιουνίου 1993.
2. Η τιμή που πρέπει να καταβληθεί είναι η τιμή στην παρέμβαση που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 2727/75 του Συμβουλίου (4), όπως έχει καθοριστεί για την περίοδο 1992/93, αυξημένη με επτά μηνιαίες προσαυξήσεις και εκφρασμένη σε εθνικό νόμισμα με την αντιπροσωπευτική ισοτιμία που εφαρμόζεται στις 31 Μαΐου 1993.
3. Με την επιφύλαξη των διατάξεων που αναφέρονται στην παράγραφο 2 η αγορά πραγματοποιείται σύμφωνα με τις διατάξεις που καθορίζονται στον κανονισμό (ΕΟΚ) αριθ. 689/92. Εντούτοις, κατά παρέκκλιση από το άρθρο 3 παράγραφος 3 τρίτο εδάφιο του κανονισμού (ΕΟΚ) αριθ. 689/92, η τελευταία παράδοση των ποσοτήτων αραβοσίτου ή σόργου που προσφέρονται στην παρέμβαση στα πλαίσια του παρόντος κανονισμού πρέπει να γίνει το αργότερο στις 31 Αυγούστου 1993.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαρτίου 1993.

Labels: 3
17